
FORORD


Jeg skrev denne lille bog i første omgang til mit barnebarn Lilly, men jeg vil også gerne delagtiggøre resten af mine slægtninge i mine oplevelser i mine yngre dage.


Derfor har jeg opdateret stoffet hos Books on Demand og bogen er nu en rejsebeskrivelse om spændende oplevelser, også uden for Europa.


Jeg ønsker jer alle god læselyst! Husk, at fortællinger af denne type er ved at blive en mangelvare.


De gode gamle ’Bedstefar fortæller’ historier bliver nu ofte erstattet af produkter fremstillet med AI kunstig intelligens.


Men jeg synes, at alle fortjener den ægte vare.









Kapitel 1


Knallertrejser


I maj 1959 var jeg 15 år, og alle mine venner på omkring 15-16 år havde knallert. Nogle havde boret deres, andre havde ’hakket’ dem for at få dem til at køre hurtigere. Det var forbudt, men man tog chancen. Jeg ville også gerne have en knallert, og jeg havde ingen planer om at ændre på den.

Man skulle godt nok være 16 år for at køre på knallert i Danmark, men i min fars kolonihave måtte jeg gerne køre, sagde min far, så det gjorde jeg, mens jeg drømte om længere ture. Sommeren nærmede sig, og jeg blev først 16 år til september, men i Tyskland måtte man køre som 15-årig. Altså skulle jeg til Tyskland i sommerferien.


På et europakort havde jeg med en lineal målt afstanden København-Barcelona i Spanien i cm, og når jeg så gangede med kortets størrelsesforhold, fandt jeg, at i lige linje var afstanden ca. 2000 km. Fint nok, knallerten kørte 30 km/t, jeg kørte 10 timer om dagen, så jeg tilbagelagde 300 km dagligt. Altså til Barcelona på en uge.


Skolens sommerferie var på 6-7 uger, så hvad skulle jeg bruge resten af tiden til? Jo, jeg kunne jo fortsætte til Gibraltar, det ville kun tage højst en uge mere. Med færge kunne jeg være i Nordafrika kun 14 dage efter afgang fra København. Slet ikke umuligt. Hjemrejsen kunne så gå via Tunis og Sicilien.

Jeg husker ikke, om jeg havde udmalet hele programmet for mine forældre. Over for dem var målet bare Barcelona, men der var ingen indsigelser. Det måtte jeg gerne.


Min mor overvågede pakningen af knallerten. Vigtige ting som pas papirer, fotografiapparat og penge blev fordelt i forskellige saddeltasker, skuldertaske og en større pakke på bagagebæreren. Pengene blev fordelt i 4 kuverter 4 forskellige steder.


Jeg var jo stadig for ung til at køre gennem Danmark på knallert, så jeg benyttede mig af et DSB-tilbud, der gav alle skoleelever en årlig frirejse. Jeg bestilte altså en gratis billet København-Padborg og sendte knallerten som rejsegods.


Den 26. juni 1959 var der afgang. Ankommet til Padborg ville jeg trække knallerten til grænsen, og jeg begav mig også afsted. Det trækkeri blev hurtigt for træls. Jeg traskede af sted på en temmelig mennesketom landevej, og efter kort tid satte jeg mig op på knallerten og kørte afsted. 100 m før grænsen stod jeg af og trak knallerten igen. Intet problem, og snart kørte jeg i Tyskland.


Jeg passerede byen Slesvig og senere Rendsburg. Her fik jeg en advarsel. Det havde regnet lidt, og gaden var våd. Det var en brostensgade. Små glatte brosten, som man så i mange byer her kun 14 år efter 2. Verdenskrig. En behersket nedbremsning var nok til, at knallerten skred ud og væltede. Vi skred hen over de våde brosten og standsede uden ulykke eller problemer. Blot en advarsel.


Men nu gjaldt det Hamborg. Billeder fortalte, at vandrehjemmet var nyt og lækkert. Det hed Auf den Stintfang og lå smukt ned til Elben.


Der var bare det problem, at selv om det var nyt og stort, var det ikke stort nok.

Jeg blev henvist til noget, de kaldte Notlager. Jeg skulle sejle ud til en stor gammel fabriksbygning, der lå på en ø, der hed Finkenwerder. Fabriksbygningen var enorm. Fyldt med 3-etages køjesenge, der alle var besat med unge. Der var nok mindst 300 sengepladser. Jeg var nervøs over muligt tyveri – også af min knallert, som jeg havde efterladt på havneområdet i Hamborg.


Men det gik fint, og næste dag havde jeg afsat til at være turist i Hamborg.


Næste morgen tog jeg færgen ind til Landungsbrücken igen, og begav mig til fods til Reeperbahn, som jeg havde hørt omtalt som et interessant sted med frække damer. Det var ved middagstid, og som jeg kom gående blev jeg antastet af uniformerede mænd, der opfordrede mig til at besøge deres værtshus.

Efter et stykke tid gav jeg efter for en opfordring. Jeg måtte jo se, hvad det var for noget. Jeg blev vist ned i et tomt kælderlokale – det var nok for tidligt på dagen. Jeg satte mig ned ved et bord og bestilte en cola. Kort tid efter kom en ung pige, satte sig ved siden af mig og spurgte, om jeg gav en drink. Det så jeg ingen grund til, og jeg afviste det pænt. Hun trak på skuldrene, rejste sig og sagde blot ’Schade’.


En nat mere på nødlageret på Finkenwerder, og jeg måtte videre. Nu mod Bremen.


I første omgang gjaldt det om at komme rigtigt ud af Hamborg, men efter et par fejl fandt jeg omsider den rigtige vej, der førte mig til Buxtehude, hvor jeg besluttede mig for at overnatte på det hyggelige vandrehjem, der lå i et ældgammelt fængsel.


Der var allerede kommet en skoleklasse på lejrskole – skolerne i Tyskland holder senere sommerferie, end vi gør.


Det var en 7. klasse, og ved aftensmaden sad de alle bænket ved et langt bord i det runde tårnværelse. Der var netop plads til mig for enden af bordet, og på opfordring satte jeg mig der. Ingen begyndte at spise før læreren havde bedt bordbøn, og alle havde rejst sig, holdt hinanden i hænderne og mumlet nogle ord.


Denne kæde af elever, der holdt hinanden i hænderne, skulle ikke afbrydes ved mig, så jeg deltog også og rakte hånden til mine 2 sidemænd. Det blev modtaget med smil.


Senere hyggede jeg mig sammen med eleverne – særlig var det en pige (ca. 13-14 år), der viste mig interesse, hun inviterede mig ud at gå en tur, og så var det hånd i hånd igen.


Næste dag var det videre mod Bremen igen. Efter et par timer begyndte det at regne, og jeg standsede ved en ladvogn for at finde regntøjet frem.

Vandrehjemmet i Buxtehude

Ladvognen





Videre, og efter 1 times tid regnede det ikke mere, så regntøjet skulle pakkes ned igen. Men min skuldertaske var væk. Enten var den faldet af under kørslen, eller den lå tilbage i ladvognen. Jeg måtte tilbage. Langsomt kørte jeg tilbage og holdt nøje øje med vejen og rabatten. Til sidst undersøgte jeg ladvognen grundigt. Ingen skuldertaske. Endelig kørte jeg strækningen frem og tilbage igen. Uden resultat.


Jeg måtte melde den tabt eller savnet til nærmeste politi, som netop var i Buxtehude, hvor jeg havde overnattet. Jeg fortalte om tasken med indhold. Der var ¼ af mine penge. Mit pas. Mit fotografiapparat og flere mindre betydende ting. Men det var også rigeligt.


Politiet fortalte mig, at jeg måtte regne med, at tasken og tingene var stjålet, for det var ikke kun kontanterne og fotografiapparatet, der var værdifulde, men passet var måske det mest værdifulde. Det kunne smugles til Østtyskland, hvor det kunne ændres og hjælpe en østtysker til Vesten. Hvad passet angik, mente de, at jeg skulle tage til den danske ambassade i Hamburg og tale med dem. Det var ikke så godt, men jeg kørte tilbage til Hamburg og fandt ambassaden, som var et generalkonsulat.


Her fortalte man mig, at hvis jeg blev i Tyskland skulle jeg ikke bruge pas, så det kunne jeg jo bare gøre. Når jeg så var færdig med min knallertferie, skulle jeg komme tilbage til generalkonsulatet, så ville de udstyre mig med et nødpas til at komme hjem på.


Jeg forlod konsulatet og kørte tilbage til Buxtehude. Det hele var jo ikke totalt smadret. Jeg kunne vel klare mig med de penge, jeg trods alt havde tilbage, og hvis jeg ikke måtte forlade Tyskland, skulle landet gennemrejses fra nord til syd og fra vest til øst.

Altså mod syd langs Holland, Belgien, Luxemburg og Frankrig.


I Sydtyskland ville jeg køre mod øst langs grænserne til Schweiz og Østrig. Derefter igen mod nord langs grænsen til Tjekkoslovakiet og Østtyskland.


Så jeg kørte mod vest, og den første overnatning blev i byen Verden. Undervejs havde jeg spist frokost på en af de utallige landevejskroer, der fandtes dengang.

En af de utallige landevejskroer. Der er desværre ikke mange tilbage.





Frokosten bestod som altid af en plade chokolade og en cola. Chokolade var dejligt og enkelt og colaen var nyt og spændende. Den var endnu ikke indført i Danmark, men man havde hørt om den, og her havde jeg lejlighed til at smage. Den var god.


Det var vel ikke det mest vel nærende måltid, men vandrehjemmene sørgede for resten. Når man kom frem om aftenen, kunne man købe et meget billigt varmt måltid, og næste morgen var der rimelig god og nærende morgenmad.


I Verden var der ikke meget at se, og næste dag kørte jeg videre til Bielefeld. Når jeg mødtes med tyskere, foregik samtalen jo på tysk.


Jeg havde haft tysk i 2 eller 3 år i skolen, og havde allerede været udenlands 2 gange. 1. gang var skoleklassen på oplevelsestur til Goslar i Harzen, og her havde vi til vores store forundring forstået langt det meste en tysk kustode havde fortalt os om rådhuset og byen.


Senere, ved min konfirmation, fik jeg tilbuddet om at holde en familiefest eller deltage i en konfirmationsrejse. Dengang var det almindeligt, at der blev arrangeret rejser for konfirmanderne. Jeg valgte rejsen, og i mit tilfælde blev det til Østrig. Sproget var igen tysk.


I skolen var jeg netop blevet færdig med 4. mellem (9. klasse) og skulle efter sommerferien fortsætte i gymnasiet. Matematisk linje. I 1. g skulle vi ud over fransk kun have ét sprogfag. Engelsk eller tysk. Jeg valgte engelsk, fordi jeg følte mig bedre til tysk efter min knallerttur.


I Bielefeld var der heller ikke så meget at se på, men se så lidt på mit vandrerkort:

Læg mærke til årstallet. Kortet er brugt sidst i 1962.

Efter Bielefeld blev det Eslohe og derefter Køln. Køln er en stor by, det glemmer man ikke så let, når man ser på stemplet i vandrerkortet. Den imponerende domkirke ligger ved siden af Køln hovedbanegård, og i 2. verdenskrig ville de allierede gerne bombe hovedbanegården, uden at det gik ud over domkirken. Det var ikke let, men det lykkedes.


Køln ligger ved floden Rhinen, som jeg kom til at stifte godt bekendtskab med. Det var spændende at se de store flodbåde, der lå så dybt i vandet, at man slet ikke kunne forstå det, og de imponerende vinmarker, der strakte sig op ad skråningerne alle vegne. Et lille skår i idyllen var de utallige fragttog, der ustandselig kom kørende på begge sider af Rhinen. Men jeg forlod Rhinen, for jeg skulle også opleve Mosel, og jeg ville begynde i Trier.

